**Vyhlásenie**

**Ministerstva obrany Slovenskej republiky**

**o rozporoch k návrhu zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov a ktorým sa menia niektoré zákony**

Návrh zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov a ktorým sa menia niektoré zákony (ďalej len ,,návrh zákona“), sa predkladá na rokovanie Legislatívnej rady vlády Slovenskej republiky s rozpormi Ministerstvom spravodlivosti Slovenskej republiky, Ministerstvom vnútra Slovenskej republiky a Konfederáciou odborových zväzov Slovenskej republiky.

Neodstránené rozpory s Ministerstvom spravodlivosti Slovenskej republiky, Ministerstvom vnútra Slovenskej republiky a Konfederáciou odborových zväzov Slovenskej republiky sa týkajú zásadných pripomienok, ktorými pripomienkujúce subjekty poukazujú na negatívny dôsledok návrhu zákona na personálny substrát ozbrojených bezpečnostných zborov, resp. zložiek, žiadajú nepokračovať v legislatívnom procese návrhu zákona a  odmeňovanie príslušníkov ozbrojených bezpečnostných zborov a príslušníkov ozbrojených síl Slovenskej republiky riešiť systémovo, komplexne a spoločne vo všetkých ozbrojených bezpečnostných zboroch a ozbrojených silách Slovenskej republiky. Znenie zásadných pripomienok je uvedené vo vyhodnotení pripomienkového konania.

**Stanovisko Ministerstva obrany Slovenskej republiky**

Ministerstvo obrany Slovenskej republiky trvá na navrhovanej právnej úprave. Uplatnené zásadné pripomienky sú vo vzťahu k predkladanému návrhu zákona irelevantné.

V rezorte obrany sa už dlhodobo nedarí naplniť požadovaný počet profesionálnych vojakov, čo má za následok znižovanie spôsobilostí ozbrojených síl Slovenskej republiky a schopností plniť stanovené úlohy, ako aj ohrozenie modernizácie a budovania nových, vývoju zodpovedajúcich spôsobilostí a kapacít ozbrojených síl Slovenskej republiky. Preto je potrebné v čo najkratšom čase prijať také opatrenia, ktoré budú tieto negatívne dôsledky eliminovať.

Zastavením legislatívneho procesu sa problém nedostatku príslušníkov ozbrojených bezpečnostných zborov nevyrieši. Oddiali sa však riešenie nedostatku profesionálnych vojakov, čím sa ešte viac zhorší situácia v ozbrojených silách Slovenskej republiky, ktoré okrem úloh, ktoré im vyplývajú z právneho poriadku Slovenskej republiky musia plniť aj záväzky z medzinárodných dokumentov, najmä Severoatlantickej zmluvy.

Ministerstvo obrany ako ústredný orgán štátnej správy, ktorý je povinný starať sa o náležitú právnu úpravu vecí patriacich do jeho vecnej pôsobnosti, legislatívny proces novely zákona č. 281/2015 Z. z. z vyššie uvádzaných dôvodov, z dôvodu, že dosah na rozpočet verejnej správy bude v plnom rozsahu zabezpečený v rámci limitov rozpočtových prostriedkov pridelených kapitole štátneho rozpočtu Ministerstva obrany Slovenskej republiky na rok 2019 a nasledujúce roky, ako aj z dôvodu, že zásadné  pripomienky Ministerstva vnútra Slovenskej republiky, Ministerstva spravodlivosti Slovenskej republiky a Konfederácie odborových zväzov Slovenskej republiky neobsahujú konkrétne výhrady k navrhovanému textu a spôsob ich odstránenia, ani návrhy, v ktorých častiach a akým spôsobom sa má návrh zákona upraviť, nemôže pozastaviť.